En 38-årig mand, der er fra Irak, gik i nat amok efter en ellers stille julefrokost i nærheden af Aalborg Stadion.  Også slagsmål andre steder.

Under festen langede irakeren ud efter en kvindelig gæst. Det fik kvindens kæreste til at forsvare hende - ved hjælp af en hammer, som han slog irakeren med. Da politiet kom var irakeren så ophidset over, at der endnu ikke var kommet en ambulance, at han angreb betjentene. Han er efterfølgende sigtet for overfald og for trusler mod politiet. Også andre steder satte juleøl og -snaps sindene i kog. En mand blev slået med en flaske på Spirit of America i Jomfru Ane Gade i Aalborg, en anden mand blev anholdt efter at have slået en dørmand ved Musikkælderen i Aalborg og i Nørresundby valgte politiet ganske enkelt at stoppe en fest på Restaurant Kridthuset, da der for anden gang på kort tid udbrød et større slagsmål.